બનાસકાંઠાના ખેડૂતોની જીવાદોરી વાસ્ત્વમાં ફૂલીફાલેલી અને પૂર્ણ વિકાસના આરે પહોંચેલી બનાસડેરી ગણી શકાય. જેની સ્થાપના માટે તેઓએ ભેખ લીધો હતો અને ગામડે ગામડે પ્રયાસો યોજી કઠીન અને કપરા સંજોગોમાં દૂધ મંડળીઓ શરૂ કરાવવા માટે મહાભિનિષ્ક્રમણ કર્યુ હતું અને અંતે ૧૯૬૯માં બનાસકાંઠા જિલ્લા સહકારી દૂધ ઉત્પાદક સંઘ (લી.)ની નોંધણીની કાર્યવાહી શરૂ કરાવી પોતાનું સ્વપ્ન સાકાર કર્યુ હતું. આ સહકારી સાહસને નિષ્ટાપૂર્વક ઉભું કરી તેને પૂર્ણ કક્ષાએ કાર્યાન્વિત કરવાના સ્વપ્નદ્રષ્ટા અને દધિચિરૂપી મહામાનવ ગલબાભાઈનું ૩જી જાન્યુઆરી ૧૯૭૩ના રોજ આકસ્મિક રીતે દુ:ખદ અવસાન થયું.